b'\n_START_ARTICLE_\nGotthold Ephraim Lessing\n_START_SECTION_\nEl\xc3\xa4m\xc3\xa4\n_START_PARAGRAPH_\nLessingin is\xc3\xa4 oli pappi ja teologisten kirjojen kirjoittaja, Johan Gottlieb Lessing. Johan Gottlieb oli naimisissa Justine Salome Fellerin (1703-1777) kanssa. Lessingeill\xc3\xa4 oli kaksitoista lasta. He asuivat pikkukaupungissa nimelt\xc3\xa4 Kamenz It\xc3\xa4saksissa. Kamenzissa Gotthold Ephraim Lessing k\xc3\xa4vi kaupungin klassista koulua vuodesta 1737 ja muutti sen j\xc3\xa4lkeen ruhtinaankouluun (F\xc3\xbcrstenschule St. Afra) Mei\xc3\x9fenissa 22. kes\xc3\xa4kuuta 1741. H\xc3\xa4n opiskeli 20. syyskuuta 1746 l\xc3\xa4htien Leipzigissa teologiaa ja l\xc3\xa4\xc3\xa4ketiedett\xc3\xa4, kunnes keskeytti opintonsa vuonna 1748. Marraskuussa h\xc3\xa4n muutti Berliiniin, jossa h\xc3\xa4n tapasi 1750 Voltairen._NEWLINE_Vuodesta 1751 l\xc3\xa4htien h\xc3\xa4n ty\xc3\xb6skenteli toimittajana ja kriitikkona lehdess\xc3\xa4 nimelt\xc3\xa4 Berlinische Privilegierten Zeitung, my\xc3\xb6hemmin nimelt\xc3\xa4 Vossische Zeitung. 29. huhtikuuta 1752 h\xc3\xa4n sai Wittenbergiss\xc3\xa4 maisterin arvon. H\xc3\xa4n palasi marraskuussa 1752 takaisin Berliiniin ja tutustui seuraaviin henkil\xc3\xb6ihin; Karl Wilhelm Ramler, Friedrich Nicolai, Ewald Christian von Kleist, Johann Georg Sulzer ja Moses Mendelson. H\xc3\xa4n muutti lokakuussa 1755 takaisin Leipzigiin._NEWLINE_Seuraavana vuonna alkoi h\xc3\xa4nen useammille vuosille suunniteltu opintomatkansa Alankomaihin, Englantiin ja Ranskaan Johann Gottfried Winklerin seurassa. H\xc3\xa4n joutui kuitenkin keskeytt\xc3\xa4m\xc3\xa4\xc3\xa4n matkan Amsterdamissa Seitsenvuotisen sodan takia. Samana vuonna h\xc3\xa4n tapasi seuraavat henkil\xc3\xb6t; Johann Wilhelm Gleim, Friedrich Gottlieb Klopstock ja Conrad Ekhof._NEWLINE_Vuonna 1758 h\xc3\xa4n muutti takaisin Berliiniin, jossa h\xc3\xa4n Friedrich Nicolain ja Moses Mendelsonin kanssa julkaisi uutta kirjallisuutta koskevia kirjeit\xc3\xa4 Briefe, die neueste Literatur betreffend. H\xc3\xa4n oli vuodesta 1760 vuoteen 1765 Breslaussa, jonne kenraali Tauentzien otti h\xc3\xa4net sihteerikseen. 1765 h\xc3\xa4n muutti Berliiniin ja sen j\xc3\xa4lkeen 1767 kolmeksi vuodeksi Hampuriin dramaturgiksi ja neuvonantajaksi Hampurin kansallisteatteriin. Siell\xc3\xa4 h\xc3\xa4n tutustui seuraaviin henkil\xc3\xb6ihin; Friedrich Ludwig Schr\xc3\xb6der, Conrad Ekhof, Philipp Emanuel Bach, Johann Melchior Goeze, sek\xc3\xa4 Reimarus ja K\xc3\xb6nig sukuihin. Siell\xc3\xa4 h\xc3\xa4n tutustui my\xc3\xb6s tulevaan vaimoonsa. H\xc3\xa4n oli Eva K\xc3\xb6nig, jonka aviomies Engelbert K\xc3\xb6nig silloin viel\xc3\xa4 oli elossa. Samana vuonna h\xc3\xa4net valittiin ulkoj\xc3\xa4seneksi Berliinin Tiedeakatemiaan (Berliner Akademie der Wissenschaften), mutta jo 1769 teatteri suljettiin rahan puutteessa._NEWLINE_Wolfenb\xc3\xbctteliss\xc3\xa4 h\xc3\xa4nest\xc3\xa4 tuli 7. toukokuuta 1770 kirjastonhoitaja prinssi Augustin kirjastoon (Herzog August Bibliothek). Siell\xc3\xa4 h\xc3\xa4n l\xc3\xb6ysi Theophilus Presbyterin keskiaikaisen teoksen Schedula diversarum artium, josta h\xc3\xa4n julkaisi teoksen Vom Alter der \xc3\x96lmalerey aus dem Theophilus Presbyter vuonna 1774 . H\xc3\xa4n ja Eva K\xc3\xb6nig \xe2\x80\x93 joka oli j\xc3\xa4\xc3\xa4nyt leskeksi vuonna 1768 \xe2\x80\x93 kihlautuivat 1771. Vuonna 1775 Lessingin ty\xc3\xb6 kirjastossa keskeytyi useamman matkan ja keisari Joosef II:n suoman audienssin vuoksi. Braunschweigin prinssi Leopoldin seurana h\xc3\xa4n matkusti Italiaan, jossa he vierailivat Milanossa, Venetsiassa, Firenzess\xc3\xa4, Genovassa, Torinossa, Roomassa, Napolissa ja Korsikalla._NEWLINE_8. lokakuuta 1776 h\xc3\xa4n ja Eva K\xc3\xb6nig avioituivat Jorkissa Hampurin l\xc3\xa4hell\xc3\xa4. Jouluaattoiltana 1777 Lessingeille syntyi poika, joka menehtyi heti synnytyst\xc3\xa4 seuranneena p\xc3\xa4iv\xc3\xa4n\xc3\xa4. Eva Lessing kuoli 10. tammikuuta 1778 lapsivuodekuumeeseen. Lessingin terveydentila huonontui vuonna 1779. H\xc3\xa4n kuoli 15. helmikuuta vuonna 1781 aivohalvaukseen (Hirnschlag) ollessaan kyl\xc3\xa4ilem\xc3\xa4ss\xc3\xa4 Braunschweigissa viinikauppias Angottin luona. H\xc3\xa4net haudattiin Braunschweigiin (Magnifriedhof).'